Manut tiorinipun cangkokan punika botên sagêd malih, awit cangkokan punika kadadosan saking saperanganing têtuwuhan. Nanging wontên ing praktikipun botên makatên. Kathah cangkokan manawi dipun tanêm ing sanès panggenan ingkang kawontênanipun utawi hawanipun beda kalihan asalipun lajêng malih, upaminipun pêlêm arumanis ing Pasuruan dipun tanêm ing Banyumas, raosing wohipun wit cangkokan beda kalihan wohipun êmbokipun (moederboom). Ingkang makatên punika sajatosipun botên margi wataking cangkokan wau malih, nanging margi wontên watak-watak sawatawis ingkang botên sagêd katingal utawi botên sagêd ontwikkelen dipun sababakên bedaning kawontênan wau. Watak-watak ingkang botên sagêd onwikêlên wau dipun wastani latèn (latent), tandhanipun yèn watakipun wau botên malih makatên: yèn cangkokan ing Banyumas punika dipun cangkok malih, cangkokanipun dipun tanêm ing Pasuruan malih, raosing wohipun sami kalihan wohipun ingkang êmbah (grootmoederboom) kawontênan kados makatên punika salah satunggaling awonipun cangkokan. Kajawi punika taksih wontên malih awonipun cangkokan, inggih punika: